कहा- नाटो जैसे संगठन बना कर एशियाई देशों को किडनैप किया जा रहा
Chinese Minister Li Shangfu Singapore Speech - चीन के डिफेंस मिनिस्टर ली शांगफु ने अमेरिका से चल रही तनातनी के बीच सिंगापुर में चुप्पी तोड़ी है। उन्होंने दोनों देशों के बीच बातचीत की अहमियत पर जोर देने की बात कही है
चीन के डिफेंस मिनिस्टर ली शांगफू ने अमेरिका से चल रही तनातनी के बीच सिंगापुर में चुप्पी तोड़ी है। उन्होंने दोनों देशों के बीच बातचीत की अहमियत पर जोर देने की बात कही है। शांगफू ने कहा कि अगर चीन और अमेरिका में लड़ाई हुई तो पूरी दुनिया में खतरनाक तबाही मचेगी।
शांगरी- ला डायलॉग में उन्होंने कहा कि चीन और अमेरिका के बीच का फर्क इतना बड़ा नहीं होना चाहिए की वो किसी मुद्दे पर सहमत नहीं हो पाएं। रविवार को शांगफू का ये कमेंट उस समय आया है जब अमेरिकी सेना ने चीनी सेना पर उसके डिस्ट्रोयर के पास असुरक्षित पैंतरेबाजी करने के आरोप लगाए हैं।
शांगरी- ला डायलॉग में चीनी रक्षा मंत्री की अहम बातें...
चीन के रक्षा मंत्री ने शांगरी-ला सिक्योरिटी डायलॉग में शीत युद्ध और नाटो पर अपनी बात रखी। एशिया में नाटो जैसे संगठन बनाने पर चेतावनी दी। इस दौरान शांगफू का इशारा अमेरिका की ओर था। शांगफु ने कहा कि एशिया-पैसिफिक में नाटो जैसे मिलिट्री संगठन खड़े करने से पूरा इलाका लड़ाईयों और विवादों में फंसकर रह जाएगा।
उन्होंने कहा कि ऐसे संगठन बनाने की कोशिशों कर एशियाई देशों की किडनैपिंग की जा रही है। वहीं अमेरिका का नाम लिए बिना शांगफू ने कहा कि वो कुछ देश दूसरों के मामले में दखलअंदाजी कर हथियारों की रेस को बढ़ावा दे रहे हैं। इनकी (अमेरिका) की शीत युद्ध की मानसिकता फिर हावी हो रही है।
अमेरिका ने कहा था- चीन बात नहीं कर रहा 
चीन के रक्षा मंत्री शांगफू से पहले शनिवार को शांगरी ला डायलॉग में अमेरिका के डिफेंस मिनिस्टर लॉयड ऑस्टिन ने कहा था कि चीन के बातचीत नहीं करने की वजह से दोनों देशों के बीच ताइवान, साउथ चाइना सी को लेकर जारी गतिरोध खत्म नहीं हो पा रहा है।
वहीं, चीन ने अमेरिका से बातचीत को लेकर एक शर्त रखी है। जिसमें वो चाहते हैं कि वॉशिंगटन सीधे संकेत दे कि एशिया में उनका रवैया कम टकराव वाला रहेगा। साथ ही अमेरिका से शांगफू पर लगाई गई पाबंदियों को हटाने की भी मांग की गई है। दरअसल, अमेरिका ने 2018 में ली पर पाबंदियों की घोषणा की थी। इसकी वजह रूस से हथियार लेने को बताया था।
अमेरिका-चीन के रिश्तों में ताइवान सबसे बड़ा फ्लैश प्वाइंट
अमेरिका ने 1979 में चीन के साथ रिश्ते बहाल किए और ताइवान के साथ अपने डिप्लोमैटिक रिश्ते तोड़ लिए। हालांकि चीन के ऐतराज के बावजूद अमेरिका ताइवान को हथियारों की सप्लाई करता रहा। अमेरिका भी दशकों से वन चाइना पॉलिसी का समर्थन करता है, लेकिन ताइवान के मुद्दे पर अस्पष्ट नीति अपनाता है।
राष्ट्रपति जो बाइडेन ने फिलहाल इस पॉलिसी से बाहर जाते दिख रहे हैं। उन्होंने कई मौकों पर कहा है कि अगर ताइवान पर चीन हमला करता है तो अमेरिका उसके बचाव में उतरेगा। बाइडेन ने हथियारों की बिक्री जारी रखते हुए अमेरिकी अधिकारियों का ताइवान से मेल-जोल बढ़ा दिया।